Dané sê sy is klaar met ProteasDané van Niekerk het haar internasionale uittrede bevestig. Foto: Twitter. Dané van Niekerk, die gewese kaptein van die Protea-vrouekrieketspan, sê sy is klaar met internasionale krieket. Die 29-jarige speler is vroeër uit die nasionale groep vir die afgelope T20-Wêreldbeker gelaat omdat sy nie Krieket Suid-Afrika (KSA) se vereiste fiksheidstoets kon slaag nie. Sy moes twee kilometer in 9:30 min kafdraf en hoewel sy haar vorige beste tyd met ŉ hele paar sekondes verbeter het, is sy nie vir die toernooi oorweeg nie. Volgens Van Niekerk, wat haar eerste wedstryd vir die Proteas in 2009 teen die Wes-Indiese Eilande gespeel het, was dit ŉ eer en ŉ seëning om haar land op die internasionale verhoog te lei. “Ek het ongelooflike herinneringe gemaak en ek wil Krieket Suid-Afrika en ander belanghebbendes vir hul ondersteuning bedank,” het sy in ŉ amptelike verklaring gesê. “Die reis is dikwels eensaam, moeilik en emosioneel, maar ek sal dit vir niks anders verruil nie. Ek is baie dankbaar vir alles wat die spel vir my gedoen het.” Dane van Niekerk, South Africa's former captain, has confirmed her retirement from international cricket ????https://t.co/PAx7uSm1EB pic.twitter.com/mAoESymqIr — ESPNcricinfo (@ESPNcricinfo) March 16, 2023 Daar was vele hoogtepunte in haar internasionale loopbaan van 14 jaar. Sy is in 2022 deur die gesaghebbende Wisden Cricketers’ Almanack as een van die spelers van die jaar vereer, terwyl sy in 2013 ŉ driekuns teen die Windies behaal het. Die Pretoria-boorling het ook met die kolf uitgeblink soos wat haar onoorwonne vennootskap van 163 lopies saam met Lizelle Lee teen Pakistan in ŉ T20-Wêreldbekerwedstryd getuig. “Ons bloot die bewaarders van die spel en ek weet dat ek my beste gegee het; vrouekrieket is nou beter af as toe ek begin het.” Enoch Nkwe, KSA se direkteur van krieket, het Van Niekerk vir haar onbaatsugtige diens bedank om vrouekrieket ŉ definitiewe gewildheidshupstoot te gee. “Haar krieketvermoë van wêreldgehalte en haar uitsonderlike leierskapvermoë is onweerlegbaar. Dit sal ongetwyfeld deur haar spanmaats, afrigters en ondersteuners gemis word. Ons wens Dané alles van die beste toe vir die volgende hoofstuk van haar loopbaan,” het Nkwe gesê. Van Niekerk sal nog by die wêreldwye T20-ligas in aksie wees. Sy is tans deel van die Royal Challengers Bangalore-groep in die Indiese Premierliga vir vrouekrieketspelers. Eendagkrieket: In 107 wedstryde het sy 2 175 lopies teen ŉ gemiddeld van 36,25 geslaan en 138 paaltjies teen ŉ gemiddeld van net meer as 19 geneem. T20-krieket: Sy het die Proteas in 86 wedstryde verteenwoordig waarin sy 1 877 lopies gemoker het. Sy het terselfdertyd ook 65 kolwers terug na die kleedkamer gestuur. #MomentumProteas all-rounder, Dané van Niekerk has confirmed her official retirement from all forms of international cricket after a career that spanned more than 14 years ???? Thank you @Danevn811 for everything you have done and achieved???? #AlwayRising pic.twitter.com/1AJeHzRNgr — Proteas Women (@ProteasWomenCSA) March 16, 2023